Kim Jong-un

Kim Jong-un (født mellom 1982 og 1984) er Nord-Koreas leder. Han styrer Nord-Korea som en totalitær ettpartistat sammen med en liten politisk og militær elite.

Han er yngste sønn av Kim Jong-il og sønnesønn av landsfaderen Kim Il-sung. Raskt etter Kim Jong-ils død i desember 2011 ble Kim Jong-un utropt til øverstkommanderende for Den koreanske folkearmé. Våren 2012 ble han formelt innsatt som førstesekretær i Koreas arbeiderparti og «førsteformann» i Den nasjonale forsvarskommisjon, fra mai 2016 formann i Koreas arbeiderparti. I 2021 ble han utnevnt til partiets generalsekretær. 

 Familie og utdannelse 
Han er yngste sønn av Kim Jong-il og hans elskerinne Ko Young-hee, bror av Kim Jong-chul samt halvbror av Kim Sul-song og Kim Jong-nam. Familieforholdene i Nord-Koreas ledelse er preget av streng hemmeligholdelse. Så sent som i 2001 visste man ikke at Kim Jong-il hadde en tredje sønn. Det var lenge uklart hvordan han så ut, eller hvordan navnet hans skulle staves.

Nordkoreanske myndigheter angir Kim Jong-uns fødselsdato som 8. januar 1982, mens etterretningskilder og avhoppere med kjennskap til familien mener at han ble født i 1983 eller 1984.

Alle barn av Kim Jong-il skal ha fått sin skolegang i Sveits, og familien sies å ha hatt treff ved Genfersjøen og i Interlaken. Kim Jong-un antas å ha gått på en offentlig skole i Köniz under et dekknavn mellom 1998 og 2000. Han skal ha vært en flink og ambisiøs elev med stor interesse for basketball, men sjenert og noe utilpass. Han snakker noe engelsk og tysk.

Kim Jong-un studerte ved Kim Il-sung militæruniversitet i Pyongyang fra 2002 til 2007.

Han er gift med Ri Sol-ju, som er født i siste halvdelen av 1980-årene og kommer fra en partielitefamilie. De begynte å opptre sammen offentlig i 2012. Hun ble i begynnelsen forvekslet med sangerinnen Hyon Song-wol, men nordkoreanske myndigheter gikk ut med hennes egentlige navn, «kamerat Ri Sol-ju», og bekreftet at de var gift. Det er påstått at paret giftet seg så tidlig som i 2009, like etter at Kim Jong-il fikk hjerneslag, og at paret fikk en sønn i 2010. Paret har datteren Kim Ju-ae, som trolig ble født i 2012. Sørkoreansk etterretning mener også at Kim Jong-un og Ri Sol-ju fikk et tredje barn i februar 2017, men navn og kjønn er ukjent. Ri Sol-ju har siden 2018 blitt omtalt av myndighetene som Nord-Koreas førstedame.

 Nord-Koreas statsleder 
Hans eldre brødre ble avvist som lederemner. Kim Jong-nam var opprinnelig favoritt, men mistet alle muligheter etter at han forsøkte å lure seg inn i Japan med et falskt pass, mens Kim Jong-chul blir ansett som for feminin. Kim Jong-ils tidligere sjefskokk, japanske Kenji Fujimoto, er den som har fortalt mest om Kim Jong-un til omverdenen, og var den som først bekreftet at det var den tredje sønnen som til slutt ble farens favoritt til ledervervet.

I forbindelse med den gradvise overføringen av politisk og militær makt fra Kim Jung-il til Kim Jong-un, ble han i 2009 gitt en mellomlederposisjon i den nasjonale forsvarskommisjon.«In North Korea, Ailing Kim Begins Shifting Power to Military» , Foxnews, 2. mai 2009 Året etter ble han den 27. september forfremmet til general i Den koreanske folkearméen, en dag før en viktig partikongress i Koreas arbeiderparti i Pyongyang. Dagen etter ble Kim valgt inn som nestleder i partiets militærkommisjon. I desember 2011 etterfulgte han sin far som de facto statsleder i Nord-Korea.«Kim Jong-il's Funeral Gets Underway», Chosun Ilbo 28. desember 2011 Den 31. desember ble Kim Jong-un utnevnt til øverstkommanderende i Den koreanske folkearmé.«Kim Jong-un assumes supreme commandership of N. Korean military» Yonhap 31. desember 2011

 Familietre 

 Referanser 

 Litteratur  
 Sun Heidi Sæbø: Kim Jong-un : et skyggeportrett av en diktator Cappelen Damm 2018 ISBN 9788202586034

 Eksterne lenker 


  Globalsecurity.org
  DPRK news
  Happy Birthday, Dear Leader - who's next in line?

Kategori:Nordkoreanske politikere
Kategori:Personer fra Pyongyang